 मनै दे रिश्तें दी होर गल्ल करने कोला पैह्ले में नेह् रिश्तें बारै बी गल्ल करना चांह्ग जेह्ड़े छड़े माह्नुएं बश्कार गै नेईं होंदे।  पशु जगत कन्ने साढ़ा रोज्जा दा बाह् पौंदा ऐ।  ओह् भाएं साढ़े आंगर कूई नेईं सकदे, शब्दें राहें अपने मना दी गल्ल नेईं करी सकदे, पर फ्ही बी अपने मनै दी गल्ल अपनियें अक्खियें, अपनियें हरकतें राहें, अपनी पूशल ल्हाइयै, जां भौंकियै, मैं-मैं करियै जां रम्हाइयै, असेंगी समझाई ओड़दे न।  हाथीं ते कुत्ता पशुएं चा सारें कोला अकली आह्ले पशु समझे जंदे न।  हाथी अपने मालका दा बड़ा ख्याल करदा ऐ।  उसदी हर सारत समझदा ऐ, ते उसदा आखा मनदा ऐ।  पर चलाकी उसी पसिंद नेईं।  ते बड़े बारी इस चलाकी कोला रोहें होइयै ओ नेह् कम्म बी करी ओड़दा ऐ जिंदे बारै अस मेद नेईं करदे।  रोहै च कदें-कदें ओह् अपने मालका दी जान बी लेई लैंदा ऐ।  पर मते बारी ते ओह् जान बचाने दा कारण बी बनेदा ऐ।  लड़ाई दे मदानै च, उ’न्ने बड़े बारी अपने स्वामी दी जान बचाई दी ऐ।  जख्मी होने पर सुंढ़ै च पकड़ियै ओह् स्वामी गी बैरियें कोला बचाइयै लड़ाई दे मदानै कोला बाह्र लेई आए दा ऐ।  घोड़े दी गल्ल करचै तां चेतक दा नांऽ चेता आई जंदा ऐ।  ओह् माह्राणा प्रताप दा विश्वासी घोड़ा हा।  जियां का सब्भनें गी पता ऐ, माह्राणा प्रताप सारी उमर मुगलें दे खलाफ लड़दा रेहा।  हल्दी घाटी दी मश्हूर लड़ाई च चेतक ने अपने स्वामी दी जान किस चाल्ली बचाई ही, भारती इतिहास दे पाठकें गी एह्दी शैल जानकारी ऐ।  घोड़े बारै ते एह् बी आखदे न जे तुस उसदी पिट्ठी पर अपना सारा भार पाइयै अक्खीं मीटियै लेटी जाओ, ओह् तुसेंगी इयां सांभियै चलग, जियां मां अपने ञ्याने गी सांभियै टुरदी।  ऐ। 